title: Ladera (cheografía)
text: Pa atros significaus de ladera, se veiga Ladera (desambigación). 
  
  Una ladera ye una superficie topografica abocada y situada entre cabaltos (picos u cinglos) y cabaixos (planas, fondons de val, ecetra).
  
  Las formas de las laderas (perfils transversals) caracterizan las vals. Lo perfil d'una ladera puede estar regular u irregular, ye dicir, con trencaduras de pendient, en función de la litolochía u de l'acción de la erosión.
  
  Denominacions en aragonés 
  
  Lo termin ladera ye prou cheneral en aragonés, documentando-se por lo menos dende lo cheso dica lo chistabín, continando con la lochica palatalización como lladera en ribagorzano. Fuera de l'aragonés tiene los suyos cognatos en castellano (ladera), y en galaicoportugués (ladeira).
  
  Bi ha denominacions d'emplego mes especifico, dependendo de la perspectiva espacial, la forma u d'aspectos locals como faldera, garra, pandera, rocha, ecetra
  
  Considerando una perspectiva dende lo cabalto tenemos baixada, , vertient y versant. Considerando una perspectiva dende lo cabaixo tenemos cuesta/cuasta, costera, cantera y frontón, indicando tamién un matiz de pendient. Una ladera que tranca lo canto d'una val ye una "man".
  
  Versant y vertient 
  
  La palabra versant se documenta en benasqués y tiene cognatos en catalán (vessant), occitán y francés (versant). En atras variants d'aragonés existe como adchectivo vesant, emplegau en la expresión augua vesante, aiguas vesantes u aguas vesantes,
  
  La palabra vertient se documenta en aragonés medieval y tiene cognatos en castellano (vertiente), y galaicoportugués (vertente). En aragonés medieval tamién existió como adchectivo, que feba part de la expresión agua vertient.
  
  Rocha 
  
  En aragonés de las comunidatz aragonesas y de las comarcas churras existió la denominación rocha, d'orichen mozarabe y que encara s'emplega en castellano local. S'ha quiesto interpretar como cognato de roza, substantivo postverbal de rozar, evolución de *RUPTIARE. Presenta significaus que van dende "penya", "cinglo" u "ralla" como material rocoso alto, aspro y de dificil acceso dica lo secundario de "costera" en Gúdar-Chabalambre y comarcas churras. Bi ha muitos microtoponimos formaus con la palabra rocha en ixas zonas, y bell nombre de sierra u de cima como la Las Rochas, lo cabezo de la Rocha, la sierra de la Rocha, la rocha de las Defesas, la rocha de Pinarhueco, la rocha d'el Vuitre, la rocha d'el Batán, Los Rochones, ecetra.
  
  Cantera 
  
  La palabra cantera puede significar ladera de sierra en variants occidentals como l'ansotán, u piedra gran que de mueve enta baixo en movimientos de ladera en variants orientals como lo chistabín. Bi ha oronimos formaus con cantera en los Pireneus (cantera d'Alano), la depresión d'Ebro (cantera d'el Cierzo), y en lo Sistema Iberico (cantera d'el Lugar, sierra de la Cantera d'el Saso).
  
   Frontón 
  
  La palabra frontón ye una derivación con sufixo -ón de l'aragonés medieval fruent (hué "frent"), si ye que no deriva dreitament d'una forma latina FRONTONE(M) formada a partir de lo latín FRONTE(M) con lo mesmo significau. En textos medievals bi ha referencias a frontons toponimicos y orograficos en los mollonamientos (frontón Blanco),) y cartas de población (frontón de la escaleruela de la Trona). Son toponimos actuals con lo formant frontón la sierra d'el Frontón, lo mont Frontón, lo cabezo Frontón, ecetra.
  
   Despenyaders 
  
  Un despenyadero ye una ladera con pendient vertical a on bi ha un risgo de caita y muerte por despenyamiento. Las laderas de bella penya u bell cinglo son despenyaders, y tamién bella ripa.
  
  Se fa referencia de despenyaders en la scripta aragonesa:
  
  En un texto de 1344 sobre las propiedatz de lo Monesterio de Piedra en la Sierra d'Albarrazín escriben sobre un Espenyadero cerca de castelejo de Menbriello y de La Zafriella:
  
   Referencias 
  
   Bibliografía 
   Roger Brunet (dir.), Les mots de la géographie'', Paris, Reclus-La Documentation française, 1993, articlo « versant », page 505.
  
  Se veiga tamién 
  Movimientos de ladera.
  
  Laderas